Skors polisieminister, vra DANathi Nhleko. Foto: Werner Beukes/SAPA “Nathi Nhleko, minister van polisie, is die individu wat die reeks onwettige skorsings begin het en moet self geskors word terwyl ŉ parlementêre ondersoek na sy optrede gehou word,” het Dianne Kohler-Barnard, DA-LP, gesê. Regter Elias Matojane het Maandag in die hooggeregshof in Pretoria gesê Berning Ntlemeza, waarnemende hoof van die Valke, is oneerlik en het ŉ gebrek aan integriteit en eer. Ntlemeza het aansoek gedoen om te appelleer teen die hof se vorige beslissing dat Shadrack Sibiya, hoof van die Valke in Gauteng, se skorsing ongrondwetlik was en teruggetrek moet word. Ntlemeza se aansoek is van die hand gewys. Ntlemeza het Sibiya geskors hangende ’n ondersoek na sy beweerde betrokkenheid by die onwettige uitlewering van Zimbabwiërs in 2010. Sibiya het aangevoer dat die Onafhanklike Polisie-ondersoekdirektoraat (Opod) bevind het dat hy nie betrokke was by die uitlewerings nie. “Sibiya moet heraangestel word en Ntlemeza moet verwyder word, want hy is van die begin af onwettig deur die minister van polisie aangestel,” het Kohler-Barnard gesê. Volgens haar kan Nhleko en Ntlemeza nie kies watter verslae hul wil gebruik om die skorsing van Anwa Dramat, hoof van die Valke, en Sibiya te regverdig nie.